Arno sê dankie – Skuilkrans
Ek het in 2000 by Skuilkrans begin werk as ‘n pastorale hulp wat vir Danie Möller moes help met besoeke in die B streek, en ook met Getuieniswerk. In 2001 is ek bevestig as tentmakerleraar, en ná Danie se vertrek na Helderberg is ek aan die einde van daardie jaar beroep as voltydse leraar van Skuilkrans! Gedurende die laaste sestien jaar was Skuilkrans ‘n groot deel van my lewe: Mettertyd het Lieze ook by Skuilkrans begin werk, in 2005 het die gemeente ‘n ooievaarstee gehou om Thomas te verwelkom, ons het vir Thomas hier gedoop en later Lieze se pa en my ma, uit Skuilkrans begrawe. Vir alles wat Skuilkrans deur die jare vir ons beteken het, is ek ongelooflik dankbaar!
Ek is dankbaar vir kollegas: Danie Möller het vir my ‘n plekkie by Skuilkrans gemaak en oom Freek Swanepoel het destyds die kerkraad oortuig om ‘n proponent te beroep! Ek het agtergekom dat dit nogal is wat Skuilkrans is – ‘n kerk wat plek gee vir almal. My ander eerste kollegas was Jan en André, Abel en Sunette, oom Eugen, oom Jan Liebenberg, Rassie en Hennie, Caro, Nobi, Elrian en Mia. Oor die jare het die personeel ook verander, Lieze, Willem, Nico, Yolandé, Dion, Auke, my pa en Peter het as leraars bygekom. In die kerkkantoor het Oom Dirk, Loraine, Carine, Gerda, Sulette, Kobus, Martjie en Debbie bygekom. Ek het saam met hierdie span kollegas dit geniet om ‘n dominee te wees, om oor die Here en oor die Bybel te gesels en die teologie te debatteer. Ek het ook geleer om oop te wees, en om mekaar vas te hou.
Ek het die kunstenaars in die gemeente bewonder. Eers was daar Herman, Janandi, Bessie, Kobus, Idette, Jakkie, later Isabelle, Mia, Johan en onlangs Liesel en Deon, en al die ander sangers en musikante wat week na week ons eredienste hemels gemaak het. Ek het die kreatiwiteit geniet van verskillende preekwerkgroepe – veral die gesinsdiensgroepie – en Janneman wat my só baie vasgevra het! Daar was ontwerpers, Ronelle en Margita, wat elke jaar se getuienismaand met iets uniek en pragtig na vore gekom het. Baie dankie vir almal wat gewerk het agter die rekenaars en klank en by die basaars en konserte; en vir Annabelle – Skuilkrans se sosiale vlinder.
Die ouderlinge en diakens op die kerkraad – en die verskillende voorsitters – het vir my baie beteken. Dit is hier waar ons moes planne maak, soms moeilike gesprekke voer, raad vra en idees toets. Dit het my altyd opgeval hoe ernstig die kerkraad die Here se leiding gesoek en probeer onderskei het, en ook hoe entoesiasties hulle was om nuwe moontlikhede te oorweeg. Ek het baie lank saamgewerk met Zaaiman Stander en Chris Smit, wat nie net vir my twee wyse ooms was nie, maar ook twee rotse vir my bediening. Ek is baie bly om ook saam met Richard Beän te werk wat die getuienisbediening op ‘n besondere manier bestuur en wie se vriendskap oor vroeë koffies op ‘n Maandagoggend ‘n inspirasie is. Johan Krynauw en die FK het my nie net van syfers geleer nie, maar ook om te bid en te vertrou! Dankie vir julle voorbeeld van diep geloof, afhanklikheid, rentmeesterskap (en geduld).
Die lekkerste deel van my tyd hier by Skuilkrans was om ons lewe met Skuilkransers te deel. Dit was vir my heerlik om paartjies te trou, om babatjies te doop, om saam hartseer te wees, en saam deur die lewe te loop. Dit is ‘n ongelooflike voorreg van dominee-wees dat jy saam met ‘n klomp mense kan lewe en taamlik intiem deel wees van mekaar se dinge. Ek het beleef dat die gemeente my vriende en familie was, wat vir ons gesin ook baie beteken en omgee. Kuiers by kleingroepe, by kampe of sommer na kerk was altyd wonderlik.
Ek wil spesiaal vir die kinders dankie sê: almal wat saamgesing het by die gesinsdiens of deelgeneem het aan toneeltjies of saamgesels het oor my stories – julle het elke Sondag vir my iets van Jesus gewys. Dankie vir elke drukkie, glimlag of knipoog by die kerk en by die skool.
Ek is baie trots om deel te kon wees van die NG gemeente Skuilkrans.
Ek is verskriklik opgewonde oor hierdie gemeente van ons se toekoms. Skuilkrans sal altyd deel van my wees.